Þingræður haldnar á Alþingi Íslendinga



Herra forseti. Þótt ég mótmælti því hér í gær, að leitað yrði afbrigða frá þingsköpum, og vildi ekki sætta mig við þá aðferð, þá er hæstv. forseta þó leyfilegt að leita slíkra afbrigða. En hann getur ekki farið fram hjá þingsköpum sjálfum án þess að fá leyfi hv. deildar til, og í 7. gr. þingskapa er alveg skýrt kveðið á um hvað skuli taka við eftir að þd. setjast niður. Ef hann vill hafa þann hátt á að hliðra sér hjá, að hlutað verði um sæti, sem ég mótmæli eindregið, þá er óhjákvæmilegt að hann biðji um þessi afbrigði og getur þá farið eftir þeim ef þau verða veitt. En auðvitað er þetta engin hemja. Ég tók eftir því og heyrði á það, að hér reyndist hæstv. fyrrv. dómsmrh. strax vera á hrakhólum með sæti og gerði tilraun til að setjast í sitt gamla sæti, en var hrakinn þaðan brott. Fyrir því ber nauðsyn til að hann fái fast sæti og virðulegt og fái að draga um það sjálfur hér í upphafi þingfundar. Nú kunna menn að segja sem svo, að það vinnist ekki tími til að kjósa í fastanefndir þingsins eða deildarinnar vegna þess að menn fari að þingsköpum. Það verður ekki fram hjá því farið samt að fara að þeim. En þá vil ég benda hæstv. forseta á það, að hann getur sem best frestað fundi ef útvarpsumr. verða hafnar áður en til þess dregur og kosningu þeirra nefnda sem út af standa þá. Þær fá þá einhverja færri klukkutíma til umráða til starfa, það munar ekki meiru. En ég held fast við þetta og við skulum hefja þegar í stað dráttinn hér úr kassa vorum og hluta um sæti.

Við kosningu nefndanna komu fram fjórir listar með jafnmörgum nöfnum hverju sinni og menn skyldi kjósa. Kosningar fóru því fram án atkvgr., og urðu nefndir svo skipaðar:



Þá er nefndakjöri lokið og verður tekið til við að hluta um sæti. Á fundi deildarinnar í gær var gerð við það aths. og raunar við þingsköpin sjálf þegar hugmynd kom fram um að leita afbrigða frá þingsköpum og óska eftir frestun á því að hluta um sæti. Ég hef á milli funda rætt þetta mál við ýmsa þm. og fer ekki leynt með það, að langflestir, sem ég hef rætt við, kjósa að sætaskipan verði óbreytt þann stutta tíma sem við eigum eftir að sitja í þessum sal. Það liggja mjög gild rök að því að leita afbrigða þar eð hér er eingöngu um frestun að ræða sem bæði er til hagræðis fyrir þm. sjálfa og starfsfólk þingsins ekki síst. Það er ótvíræð heimild í þingsköpum til að leita afbrigða í tilviki sem þessu og fordæmi eru allnokkur. Ég vil því á þessari stundu fara þess á leit við hv. Nd., að hún veiti afbrigði til þess að fresta því að hér verði hlutað um sæti.



Forseti. Þetta er í fyrsta skipti að vísu í ekki mjög langri þingsögu, í ein 8 ár, sem ég minnist þess að forseti hafi ekki staðið við gefnar yfirlýsingar úr forsetastól, ef þessa aðferð á að viðhafa sem hann nú lýsir, því að hann tók fram að lokinni aths. minni hér fyrr að að loknu kjöri í n. færi fram hlutun um sæti í hv. deild.



Ekki mun ég deila við hv. síðasta ræðumann.



Herra forseti. Ég vil að það komi fram í framhaldi af því sem ég sagði í gær, að ég tel ósk hæstv. forseta ekki óeðlilega og styð tillögu hans um óbreytta sætaskipan. Allt annað eru hártoganir eins og málin standa nú fyrir þinginu.



Mér tjáir skrifstofustjóri Alþingis, sem auðvitað er reyndari maður en ég í þessum málum, að þessi atkvæðafjöldi nægi ekki. Ég mun ekki endurtaka atkvgr., heldur mun ég nú láta fara fram hlutun á sætum. Ég vil mælast til þess við þm., að þeir heimili að ritarar dragi þannig að það þurfi ekki hver og einn þm. að koma hér upp og draga, sem mundi draga mjög á tanginn störf þessa fundar. Beiðni forseta um að ritarar drægju fyrir deildarmenn var synjað, en sætahlutunin fór á þessa leið: 8. sæti hlaut Jóhanna Sigurðardóttir. 9. - - Halldór E. Sigurðsson. 10. - - Pálmi Jónsson. 11. - - Finnur Torfi Stefánsson. 12. - - Steingrímur Hermannsson. 13. - - Albert Guðmundsson. 14. - - Jónas Árnason. 15. - - Lúðvík Jósepsson. 16. - - Stefán Valgeirsson. 17. - - Einar Ágústsson. 18. - - Geir Hallgrímsson. 19. - - Matthías Á. Mathiesen. 20. - - Sverrir Hermannsson. 21. - - Friðjón Þórðarson. 22. - - Þórarinn Sigurjónsson. 23. - - Ingvar Gíslason. 24. - - Garðar Sigurðsson. 25. - - Eðvarð Sigurðsson. 26. - - Svava Jakobsdóttir. 27. - - Páll Pétursson. 28. - - Hjörleifur Guttormsson. 29. - - Gunnlaugur Stefánsson. 30. - - Tómas Árnason. 31. - - Gils Guðmundsson. 32. - - Matthías Bjarnason. 33. - - Friðrik Sophusson. 34. - - Kjartan Ólafsson. 35. - - Svavar Gestsson. 36. - - Ellert B. Schram. 37. - - Eggert Haukdal. 38. - - Lárus Jónsson. 39. - - Gunnar Thoroddsen. 40. - - Ólafur G. Einarsson.